MACO ตั้งบ.ร่วมทุน 40% ทำป้ายโฆษณาในมาเลย์คาดมีรายได้ 30-40 ลบ./ปี
MACO ร่วมทุน 40% ในบ.ทำป้ายโฆษณาสนามบินมาเลย์คาดมีรายได้ 30-40 ลบ./ปีตามแผนขยายตลาดสื่อโฆษณา
14 ก.ย. 2558

 นายนพดล ตัณศลารักษ์ ประธานเจ้าหน้าที่บริหาร บริษัท มาสเตอร์ แอด จำกัด (มหาชน) หรือ MACO เปิดเผยว่า  บริษัทจัดตั้งบริษัท  MACO OUTDOOR ในประเทศมาเลเซีย เพื่อดำเนินธุรกิจสื่อโฆษณาภายนอกที่อยู่อาศัยในประเทศมาเลเซียอย่างเต็มรูปแบบ โดยจะเข้าไปถือหุ้น 40% ในบริษัทพันธมิตรมาเลเซีย ซึ่งทำสื่อป้ายโฆษณาทางออกสนามบิน
โดยคาดว่าจะทำรายได้ได้ราว 30-40 ล้านบาท/ปี  ซึ่งเป็นไปตามนโยบายต้องการรุกขยายตลาดสื่อโฆษณาภายนอกที่อยู่อาศัยในตลาดอาเซียน เนื่องจากมองเห็นศักยภาพการเติบโตของอุตสาหกรรมสื่อโฆษณาภายนอกที่อยู่อาศัยในประเทศเพื่อนบ้าน
ทั้งนี้ บริษัทจะเข้าไปลงทุนถือหุ้น 40% ในบริษัท EYE Ball Channel SDN.BHD ซึ่งเป็นพันธมิตรในประเทศมาเลเซีย ที่ได้รับสิทธิสัมปทานสื่อป้ายโฆษณาบริเวณทางออกจากสนามบินนานาชาติของประเทศมาเลเซีย
สำหรับการเข้าร่วมทุนครั้งนี้จะร่วมกันดำเนินการติดตั้งป้าย Giant Gantry สื่อป้ายโฆษณาขนาดใหญ่ในบริเวณใกล้ทางออกของสนามบิน KLIA Airport ที่เป็นสนามบินนานาชาติของประเทศมาเลเซีย รวมถึงป้าย Unipole หรือสื่อบิลบอร์ดขนาดใหญ่ในรูปแบบแนวตั้ง